阻淺挺之平甫來飲
作者：梅堯臣
朝代：宋

paragraphs: 泛淮忌水大，我行浩以漫。
泝汴忌水淺，我行幾以乾。
偶與困滯并，將獨爲此難。
窮堤有來客，芬芳可與言。
共休綠榆陰，置酒聊慰安。
主人雖倉卒，猶得具甘酸。
酸漬楚梅青，甘摘夏櫻丹。
引觴吞日光，耳熱不復歎。
俛仰已陳迹，未可忘茲歡。
誰思費生術，幻惑寧盤桓。